În fața bisericii au fost amplasate garduri și, în pofida măsurilor de descurajare luate de autoritățile ruse, numeroși oameni au venit pentru a-și lua rămas bun de la politicianul care a murit - în condiții neelucidate - într-o închisoare din zona arctică, pe 16 februarie.
Antena 3 CNN a difuzat imagini în care cei prezenți au aplaudat și au scandat "Nu ți-a fost frică / Nu ne este frică" în momentul în care a sosit mașina cu trupul neînsuflețit.
Cei mai mulți au filmat scena cu telefoanele mobile.
"Autoritățile au recurs la garduri metalice pentru a-i ține pe oameni la distanță de biserică.
De asemenea, în zona stației de metrou aflată cel mai aproape de lăcașul de cult a fost amplasat un coridor de garduri metalice.
Poliția verifică documentele trecătorilor iar, potrivit mai multor canale Telegram, internetul în zona bisericii funcționează cu întreruperi.
Asta, în condițiile în care apropiații disidentului și-au anunțat intenția de a transmite slujba în direct, pe canalul YouTube al decedatului.
Slujba religioasă a fost programată să înceapă la ora 13, ora României urmând ca după ceremonie, trupul politicianului să fie dus la un cimitir aflat la 2,5 kilometri de biserică.
Acolo sunt desfășurate forțe impresionante de poliție care supraveghează intrarea în cimitir.
La intrare au fost amplasate detectoare de metale iar cei care intră în locul de odihnă veșnică sunt percheziționați, sub pretextul prevenirii acțiunilor teroriste.
Văduva lui Alexei Navalnîi și-a exprimat îngrijorarea cu privire la modul cum se vor desfășura funeraliile, arătând că nu este sigur dacă toți cei care vin la această ceremonie de înmormântare vor mai ajunge și acasă sau vor fi arestați.
Susținătorii politicianului decedat sunt considerați de regimul Putin 'extremiști susținuți de către Statele Unite'", a relatat Claudiu Ștefan, redactor Externe Antena 3 CNN.